# Biblia/Baruk

Jeremiasek gutun bat bidali zien Babiloniako erregeak bere herrialdera gatibu eraman behar zituenei, Jainkoak aginduriko mezua iragarriz. Hona hemen kopia: $^1$ «Babiloniako errege Nabukodonosorrek bere herrialdera eramango zaituzte Jainkoaren kontra egin dituzuen bekatuengatik. $^2$ Babiloniara iritsirik, urte asko egin beharko duzue han, denboraldi luzea, zazpi belaunaldi bete arte; ondoren, bakean aterako zaituzte handik Jainkoak. $^3$ Babilonian, zilar, urre eta zurezko jainkoak bizkarrean prozesioan eramaten ikusiko dituzue; irudi horiek beldurra ematen diete jentilei. $^4$ Zuek kontuz ibili! Ez jokatu atzerritarrek bezala, ez dadila jainko horien beldurra zuetaz jabetu. $^5$ Jendetza gurtza emateko berorien inguruan pilatzen dela ikustean, esan zeuen baitan: <Zuri bakarrik, Jauna, zor zaizu gurtza!> $^6$ Zuekin dago Jainkoaren aingerua eta bera arduratuko da zuetaz.
$^7$ «Jainko horien mihia artisauak landua da! Urrez eta zilarrez estaliak badaude ere, gezurrezkoak dira eta hitz egiteko gauza ez. $^8$ Apaingarriak maite dituzten neskatxentzat bezala, urrea hartu $^9$ eta beren jainkoentzat koroak egiten dituzte. Batzuetan, apaizek beren jainkoei urrea eta zilarra kendu eta beren probetxurako erabiltzen dituzte; emagaldu sakratuei ematera ere ausartzen dira. $^{10}$ Urre, zilar eta zurez egindako idoloak jantziz apaintzen dituzte, gizakiak bailiran; $^{11}$ baina ez dakite beren buruak pipitik eta herdoiletik zaintzen. Purpurazko jantziak daramatzate idolo horiek, $^{12}$ baina aurpegia garbitu beharra izaten dute, hautsez betetzen baitira jauretxean. $^{13}$ Bada haien artean, eskualdeko gobernariak bezala, eskuan aginte-makila duenik; baina norbaitek iraintzen badu, ez da gauza erruduna hiltzeko. $^{14}$ Bada ezpata eta aizkora eskuan dituenik, baina ez da gauza bere burua gerratik eta lapurrengandik babesteko.
«Hor ageri da ez direla jainko; ez izan, beraz, horien beldur!
$^{15}$ «Hautsitako ontzia ezertarako ez den bezala, jauretxean ezartzen dituzten idoloak ere ez. $^{16}$ Horien begiak jauretxean sartzen direnen oinek harrotutako hautsez beteak daude. $^{17}$ Erregearen kontra hoben egin duena, heriotzara emateko kartzelan ongi ixten duten bezala, idoloen jauretxeetako ateak ere atalagaz eta morroiloz sendotzen dituzte apaizek, lapurrek eraman ez ditzaten. $^{18}$ Beren etxeetan baino kriseilu gehiago pizten dizkiete jainkoei, hauek deus ere ikusten ez duten arren. $^{19}$ Barrutik sitsak janda daudela dioten jauretxeko habeak bezala dira: beren jantzi eta guzti sitsak janda ere, ez dira konturatzen. $^{20}$ Jauretxeko keak belzturik dauzkate aurpegiak. $^{21}$ Haien gorputz eta buruan hontz, enara eta bestelako txoriak pausatzen dira; katuak ere hurbiltzen zaizkie.
$^{22}$ «Horregatik jakingo duzue ez direla jainko; ez izan, beraz, horien beldur!
$^{23}$ «Apaintzeko, urrez estaliak daude idoloak; baina urreari herdoila ez badiote kentzen, ez dute distiratzen. Urtu zituztenean ere, ez zuten ezer sentitu. $^{24}$ Kosta ahala kosta erosten dituzte, bizi-arnasarik ez izan arren. $^{25}$ Oinik ere ez dutelako, bizkarrean eraman behar izaten dituzte, guztiei erakutsiz zein mesprezagarri diren; hori dela eta, gurtzaileak berak ere lotsatu egiten dira. $^{26}$ Izan ere, inoiz lurrera erortzen badira, ezin jaiki dira beren kasa; zutik jartzen badituzte, ezin egin zirkinik; etzanik badaude, ezin zutitu beren kasa. Horiei opariak eskaintzea, hildakoei eskaintzea bezala da. $^{27}$ Sakrifizioetako oparigaiak saldu egiten dituzte apaizek beren irabazirako; emazteek, berriz, oparigaien zati bat gazitu egiten dute gordetzeko, behartsuei eta gaixoei ezer banatu gabe. $^{28}$ Oparigaiok haur egin berri diren nahiz hilerokoarekin kutsatuta dauden emakumeek ere ukitu ohi dituzte.
«Beraz, jainko ez direla jakinik, ez izan horien beldur!
$^{29}$ «Orduan, nolatan deitu jainko? Emakumeek ere opariak eskaintzen dizkiete urre, zilar eta zurezko idolo horiei. $^{30}$ Apaizek gurdiak garraiatzen dituzte jauretxean. Jantziak urraturik, kaskamotz, bizargabe eta buru hutsik, $^{31}$ garrasiak botatzen dituzte eta oihuka ibiltzen dira beren jainkoen aurrean, hileta-afarietan egin ohi den bezala. $^{32}$ Beren idoloei kendutako arropaz janzten dituzte apaizek emazte eta seme-alabak. $^{33}$ Mesede edo kalte eginda ere, idoloek ezin ordainik eman. Ez dute ahalmenik norbait errege egiteko, ez eta kentzeko ere. $^{34}$ Era berean, ezin eman inori aberastasunik, ez dirurik. Norbaitek zin egindakoa betetzen ez badu ere, ezin diote konturik eskatu. $^{35}$ Ezin dute inor heriotzatik libratu, ez eta gizagaixorik ere ahaltsuaren atzaparretatik. $^{36}$ Ezin diote itsuari ikusmena eman, ez eta inor estuasunetik atera ere. $^{37}$ Ez dute alargunaren errukirik eta ez diote laguntzen umezurtzari. $^{38}$ Urrez eta zilarrez estaliriko egur-puska horiek menditik ateratako harrien antzeko dira; horien gurtzaileak lotsaturik gertatuko dira. $^{39}$ Nola pentsa edo esan jainko direla?
$^{40}$ «Are gehiago, babiloniarrek berek ere desohoratu egiten dituzte. Muturen bat ikustean, beren jainko Bel-engana eramaten dute eta mintzoa emateko eskatzen, jainko hori ulertzeko gauza izango balitz bezala. $^{41}$ Baina ezer ez dutela egiten oharturik ere, ezin dituzte utzi horrelako jainkoak; ez dute horretarako bururik. $^{42}$ Emakumeak, gerrian soka jantzirik, bide-bazterretan esertzen dira zahia errez. $^{43}$ Bertatik igarotzean, norbaitek emakume bat hartu eta berarekin etzaten bada, delako emakume horrek aldamenekoari iseka egiten dio, bera bezala aukeratu ez dutelako eta gerriko soka eten ez diotelako. $^{44}$ Jainko horiekin zerikusia duen guztia gezur hutsa da. Nola, bada, pentsa edo esan jainko direla?
$^{45}$ «Idoloak artisauek eta zilarginek landuak dira; ez dira, beraz, beraien egileek izatea nahi dutena besterik. $^{46}$ Egileak berak ere luzaro bizi ez badira, $^{47}$ beraiek egindakoak nola izan jainko? Gezurra eta iraina uzten dizkiete ondorengoei. $^{48}$ Gerra edo beste zoritxarren bat sortzean, apaizek elkarrekin erabakitzen dute beren idoloekin non ezkutatu. $^{49}$ Nola ez konturatu ez direla jainko, beren burua gerratik eta zoritxarretik libratzeko gauza ez badira? $^{50}$ Urrez eta zilarrez estaliriko egur-puska baizik ez dira. Egunen batean jakingo da gezur huts direla. Garbi geldituko da herri eta errege guztientzat ez direla jainko, gizakien eskulan baizik. $^{51}$ Nork ez ikusi, bada, ez direla jainko?
$^{52}$ «Ezin diote erregerik sortu inongo herriri, ez eta euririk eman ere gizakiei; $^{53}$ ezin dituzte giza arazoak erabaki, ez eta bidegabekeria jasan duenari justizia egin ere, ahalgabeak baitira; airean jira-biraka dabiltzan belatxingak bezala dira. $^{54}$ Urrez eta zilarrez estaliriko zurezko jainko horien jauretxeak su hartzen badu, apaizek ihesari emango diote salbatzeko; idoloak, berriz, habeak bezala erre egingo bertan. $^{55}$ Ezin diote aurre egin, ez erregeari, ez etsaiei. $^{56}$ Nola, bada, onartu edo sinetsi jainko direla?
«Urrez eta zilarrez estaliriko zurezko idoloak ezin dira lapur eta gaiztaginengandik libratu. $^{57}$ Berak baino indartsuagoak dira lapurrak: urrea, zilarra eta jantziak harrapaturik, alde egiten dute, eta idoloek ezin ezer egin beren buruak babesteko. $^{58}$ Gezurrezko jainko horiek baino hobea da bere adorea erakusten duen erregea edo jabeari lagungarri zaion etxeko tresna erabilgarri bat; hobe gezurrezko jainkoak baino etxe barruko guztia babesten duen atea edo jauregiko zurezko habea.
$^{59}$ «Eguzki, ilargi eta izarrek distira egiten dute eta esaneko dira eman zaien eginkizuna betetzen. $^{60}$ Oinaztargia, argi egitean, nabarmen ikusten da; haizeak inguru guztian jotzen du; $^{61}$ Jainkoak agintzean, hodeiek lur osoa estaltzen dute eta agindutakoa betetzen. $^{62}$ Berdin tximistak ere: mendiak eta basoak kiskaltzera goitik bidalia denean, bete egiten du agindutakoa. Idoloak, berriz, ez dira horien guztien pareko, ez itxuraz, ez indarrez. $^{63}$ Beraz, ezin pentsa edo esan jainko direla, gizakiei justizia edo ona egiteko ez baitira gauza.
$^{64}$ «Beraz, jainko ez direla jakinik, ez izan horien beldur!
$^{65}$ «Ezin dute idoloek erregerik bedeinkatu, ez madarikatu. $^{66}$ Ezin diete herriei zeruan ezaugarririk erakutsi, ez eguzkiak bezala distiratu, ez eta ilargiak bezala gaua argitu ere. $^{67}$ Piztiek beraiek ere idoloek baino gehiago balio dute: badakite behintzat, gordelekura ihes eginez, beren buruak babesten.
$^{68}$ «Ez dago, beraz, ezer jainko direla frogatzen duenik; ez izan, bada, horien beldur!
$^{69}$ «Urrez eta zilarrez estaliriko zurezko idoloak meloi-soroko txorimaloak bezala dira: ez dira ezer zaintzeko gauza. $^{70}$ Txorien kokaleku den baratzeko elorria bezala dira edota ilunpera jaurtikitako gorpuak bezala. $^{71}$ Haien jantzietako purpura eta lihoa hondatzen ikustean, jakingo duzue ez direla egiazko jainko. Beraiek ere, azkenean, sitsak jango ditu eta herrialde guztiarentzat lotsagarri izango.
$^{72}$ «Beraz, hobe da idolorik ez duen gizon zintzoa: ez da inoiz lotsagarri gertatuko».